คลังตั้งวอร์รูมเบิกจ่ายช่วยน้ำท่วม
"วิรุฬ" สั่งคลังตั้งวอร์รูมเกาะติดน้ำท่วม เพื่อให้เบิกจ่ายมีประสิทธิภาพตลอด 24 ชั่วโมง
7 ต.ค. 2554

"วิรุฬ" สั่งคลังตั้งวอร์รูมเกาะติดน้ำท่วม เพื่อให้เบิกจ่ายมีประสิทธิภาพตลอด 24 ชั่วโมง
นายวิรุฬ เตชะไพบูลย์ รมช.คลัง กล่าวว่า ได้สั่งให้เร่งกรมบัญชีกลางเร่งเบิกจ่ายช่วยเหลือผู้ประสบอุทกภัย โดยให้มีการจัดตั้งวอรูมของกรมบัญชีกลางขึ้น  ซึ่งจะให้คลังจังหวัดทุกแห่งรายงานสถานการณ์ของแต่ละจังหวัดเข้ามาทุกวัน
นอกจากนี้ยังให้กรมบัญชีกลางประสานกับทางกระทรวงมหาดไทย และสำนักนายกรัฐมนตรี เพื่อปฏิบัติการช่วยเหลือผู้ประสบภัยอย่างต่อเนื่อง ตลอด 24 ชั่วโมง
นายรังสรรค์ ศรีวรศาสตร์ อธิบดีกรมบัญชีกลาง กล่าวว่า ในปีงบประมาณ 2554 ที่ผ่านมา ได้มีการเบิกจ่ายงบประมาณกว่า 1.7 หมื่นล้านบาท เพื่อช่วยผู้ประสบภัย ส่วนใหญ่เป็นเหตุอุทกภัย ที่มียอดสูงถึง 1 หมื่นล้านบาท หรือ 58.13% ซึ่งเพิ่มขึ้นจากปี 2553 ที่มีการเบิกจ่ายเพียง 4,239 ล้านบาท ถึง 144.63%
สำหรับปีงบประมาณ 2555 ได้มีการประมาณการตัวเลขการเบิกจ่ายเงินช่วยเหลือผลกระทบจากอุทกภัย ในช่วงเดือน ต.ค.-ธ.ค.2554 ประมาณ 1,500 ล้านบาท ซึ่งหลังจากนั้น น่าจะเป็นการช่วยเหลือในเรื่องภัยหนาวที่คาดว่าจะใช้เงิน 34 ล้านบาท